recursal/SuperWikiNEXT-32B huggingface dataset:
கணினியியலில், **ஓருறுப்புக் கோலம்** என்பது கணித ஒருற்றுப்பு கருத்துருவை நிறைவேற்றும் வடிவமைப்புக் கோலம் ஆகும். ஓருறுப்புக் கோலம் ஒரு வகுப்பில் இருந்து ஒரு தருணத்தில் ஒரே ஒரு பொருள் மட்டுமே உருவாக்கமுடியும் என்று வரையறை செய்யும். ஒரு ஒருங்கியத்தில் குறிப்பீட்ட ஒரு வகுப்பின் ஒரே ஒரு பொருள் மட்டுமே இருக்க வேண்டும் என்ற கட்டாயம் இருக்கும் போது இந்தக் கோலம் பயன்படுகிறது. 

பொதுவாக ஓருறுப்புக் கோலம் அணுகுமுறையில் ஒரு வகுப்பை உருவாக்கும் பொழுது அளவுருவை(Parameter) தவிர்க்க வேண்டும், இல்லையேல் வேறொரு மதிப்பை கொடுத்து இன்னொரு தருணத்தில் அதை பொருளை உருவாக்கும் முயற்சி நடக்கும்.

பயன்பாடுகள்
-----------

பொதுவாக ஒரே ஒரு முறை ஒரு வகுப்பிலிருந்து ஒரே ஒரு பொருளை மட்டும் உருவாக்கி பயன்படுத்தப்படும் அனைத்து இடங்களிலிலும் இது பயனுள்ளதாக இருக்கும், எடுத்துக்காட்டாக: 

* நிகழ்வுகளை பதிவு செய்ய (LogManager)
* கட்டமைப்பு அமைப்புகள் (ConfigurationSettings)

சி# நிரல்மொழியில் எடுத்துக்காட்டு
---------------------------------

```
public sealed class Singleton
{
    private static Singleton instance = null;
    private static readonly object padlock = new object();

    Singleton()
    {
    }

    public static Singleton Instance
    {
        get
        {
            lock (padlock)
            {
                if (instance == null)
                {
                    instance = new Singleton();
                }
                return instance;
            }
        }
    }
}

```
**அஞ்ஞவதைப் பரணி** 15ஆம் நூற்றாண்டில் தோன்றிய நூல்.   

இது **அஞ்ஞவதைப் பரணி** எனவும், **ஞானபரணி** எனவும், **தத்துவக் காட்சி** எனவும் கூறப்படும். 

இந்த நூலைப் பற்றிய செய்தியை மறைஞான தேசிகர்  என்பவர் தாம் எழுதிய உரைநூலில்  குறிப்பிடுகிறார்.   

ஞானம் என்பது மெய்யறிவு.   

அஞ்ஞானம் என்பது பொய்யறிவு.   

பொய்யறிவைப் போரிட்டு வதம் செய்வதை இந்த நூல் பரணி நூலுக்கு உரிய இலக்கண அமைதியோடு பாடுகிறது.   

இதில் 493 தாழிசைகள் உள்ளன.   

இந்த நூலின் பாட்டுடைத் தலைவர் சொரூபானந்தர் ,   

அவருக்கு எதிரி அஞ்சானம்.   

அஞ்சானம் ‘அஞ்ஞன்’ என்னும் பகைவனாக இதில் உருவகம் செய்யப்பட்டுள்ளான்.   

இதில் வள்ளைப்பாட்டு என்னும் பாடல்-உறுப்பு வருகிறது.   

அது ‘கம்மலோ கம்முலக் காய்’ (கம்மலோ கம்மு உலக்காய்) என முடிகிறது.   
 
இது ஒருவகை வள்ளைப்பாட்டு
இது ஒரு சாத்திர நூல்.  

16-ஆம் சூற்றாண்டில் வாழ்ந்த மறைஞான தேசிகர் தாம் எழுதிய சித்தியார் உரையில் எடுத்துக்காட்டியுள்ளார்.

கருவிநூல்
---------

* மு. அருணாசலம், தமிழ் இலக்கிய வரலாறு, பதினைந்தாம் நூற்றாண்டு, 2005

அடிக்குறிப்புகள்
----------------

1. ↑  15ஆம் நூற்றாண்டு
2. ↑  சித்தியார் உரை
3. ↑  உருவம் அறிதுயில் கொள்ளும் ஒருவர்
**யாழ்.இலக்கிய வட்டத்தின் இலங்கை இலக்கியப் பேரவை'** 2008,2009 ஆண்டுகளில் நாடு பூராகவும் வெளியாகிய தமிழ் நூல்களை பரிசீலனை செய்து சிறந்த நூல்களுக்கு விருதும், பாராட்டுப் பத்திரமும் வழங்கும் நிகழ்வு ஜூன் மாதம் 12 ஆம் திகதி ஞாயிற்றுக்கிழமை மாலை 3 மணிக்கு நல்லூர் திருஞானசம்பந்தர் மண்டபத்தில் நடைபெற்றது,.

இவ்விழாவுக்கு இலங்கை இலக்கிய பேரவைத் தலைவரும் மூத்த இலக்கியவாதியுமான செங்கை ஆழியான் கலாநிதி க.குணராசா தலைமை தாங்கினார். விழாவில் ஆசியுரையை நல்லை ஆதின குரு முதல்வர் ஸ்ரீலஸ்ரீ சோமசுந்தரபரமாச்சாரிய தேசிக சுவாமிகள்,அருட்தந்தை டிக்சன் அடிகளார் ஆகியோர் வழங்கினார்கள். பரிசளிப்பு பேருரையை வாழ்நாள் பேராசிரியர் அ.சண்முகதாஸும் , கவிஞர் ஐயாத்துரை ஞாபகார்த்த விருது வழங்கும் பேருரையை யாழ்ப்பாணப் பல்கலைக்கழக தமிழ்த் துறைத்தலைவர் பேராசியர் எஸ்.சிவலிங்கராஜாவும் வழங்கினார்கள்..

2008 ஆம் வருடத்துக்கான விருதும் பாராட்டும் பெறும் நூல்கள்
---------------------------------------------------------

* புதினம் - லோமியா -  எஸ்.ஏ.உதயன்

* சிறுகதை - நினைவுகள் மடிவதில்லை - சிற்பி சரவணபவன்

* கவிதை - இதுநதியின் நாள் - ஸண்ஸியா

* சிறுவர் இலக்கியம் - வைரப்பனைமரம் - சந்திரா தனபாலசிங்கம்

* சிறுவர் இலக்கியம் - சிறுவர் நீதிப் போதனைக் கதைகள் - வைரமுத்து சுந்தரேசன் (இருவருக்கான பரிசுகள்)

* நாடகம் - ஒரு கலைஞரின் கதை - கலைஞர் கலையார்வன்

* சமயம் - சிவபோதச் சிற்றுரை - மட்டுவில் அ.நடராசா

* சமயம் - இறைவிழுமியம் - அருட்தந்தை அ.ஸ்ரீபன் (இருவருக்கு பரிசுகள்)

* பல்துறை - மனமெனும் தோணி - கோகிலா மகேந்திரன்

* மொழிபெயர்ப்பு - சூளவம்சம் கூறும் இலங்கை வரலாறு- செங்கை ஆழியான்
**அஞ்செலா இவான் டேவிசு** ( *Angela Yvonne Davis*, சனவரி 26, 1944) அமெரிக்க அரசியல் செயற்பாட்டாளரும் கல்வியாளரும் எழுத்தாளரும் ஆவார். 1960களில் ஐக்கிய அமெரிக்கப் பொதுவுடமைக் கட்சித் தலைவராக அக்காலத்திய எதிர்ப்பண்பாடு இயக்கங்களில் முன்னணி வகித்தார். கருஞ்சிறுத்தைக் கட்சியின் அலுவல்முறையான உறுப்பினராக இல்லாதபோதும், குடிசார் உரிமைகள் இயக்கங்களில் பங்கேற்றமையால் அக்கட்சியுடன் நெருங்கியத் தொடர்பு கொண்டிருந்தார். சிறைக் குற்றவாளிகளின் உரிமைகளை நிலைநாட்டப் பாடுபட்டார்; இதற்காக *கிரிட்டிகல் ரெசிஸ்டன்சு* என்ற அமைப்பை நிறுவினார். இது சிறை-தொழிற்சாலை முறையை எதிர்த்தது.

கலிபோர்னியா பல்கலைக்கழகத்தின் சான்டா குரூசு வளாகத்தில் உணர்வியல் வரலாற்றுத் துறையில் பேராசிரியையாக இருந்து பணி ஓய்வு பெற்றார். அதே பல்கலைக்கழகத்தின் பெண்ணியக் கல்வி துறைக்கு முன்னாள் இயக்குநராகவும் இருந்துள்ளார்.

இவருக்கு பெண்ணியம், ஆபிரிக்க-அமெரிக்கர்கள், மார்க்சியம், பரப்பிசை, சமூக உணர்வியல், தண்டனை மற்றும் சிறைச்சாலைகள் குறித்த மெய்யியல் ஆகியவற்றில் ஆய்வுக்கான விருப்பம் இருந்தது. பொதுவுடமைக் கட்சியில் உறுப்பினராக இருந்தமையால் 1969இல் கலிபோர்னியா மாநிலத்தின் பல்கலைக்கழகங்களில் இவர் பணியாற்றுவதற்குத் தடை விதிக்க ரானல்ட் ரேகன் கோரினார். 1980களில் இரண்டு முறை ஐக்கிய அமெரிக்க பொதுவுடமைக் கட்சியின் சார்பில் அமெரிக்கத் துணைக் குடியரசுத் தலைவர் பதவிக்குப் போட்டியிட்டார்.

மேற்சான்றுகள்
-------------

1. ↑  "Angela Davis, Sweetheart of the Far Left, Finds Her Mr. Right". People. July 21, 1980. மார்ச் 11, 2015 அன்று மூலம் பரணிடப்பட்டது. October 20, 2011 அன்று பார்க்கப்பட்டது.
2. ↑  "Interview with Angela Davis". *BookTV*. October 3, 2004.
கவிஞர் ராஜமார்த்தாண்டன்
*கொல்லிப்பாவை* முதலிதழ் அட்டை
**ராஜமார்த்தாண்டன்** (*Rajamarthandan*, 1948 - சூன் 6, 2009) தமிழகத்தைச் சேர்ந்த விமர்சகர், இதழாளர், கவிஞர். அவரது சொந்த ஊர் கன்னியாகுமரி அருகே உள்ள பொற்றையடி. அவரது *கொங்குதேர் வாழ்க்கை* என்னும் பெயரிலான தொகுப்பு நூல்கள் குறிப்பிடத்தக்கவை. ராஜமார்த்தாண்டன் *தினமணி* உதவியாசிரியராக பணியாற்றியவர்; *கொல்லிப்பாவை* என்னும் சிற்றிதழை நடத்தியவர். தனது இறுதிக் காலத்தில் காலச்சுவட்டில் பணியாற்றினார். நிறைய கவிதைகள் எழுதியிருந்தாலும், ராஜமார்த்தாண்டன் ஒரு சிறந்த கவிதை விமர்சகராகவும், திறனாய்வாளராகவும் முன்வைக்கப்படுகிறார். இவர் எழுதிய *"ராஜமார்த்தாண்டன் கவிதைகள்"* எனும் நூல் தமிழ்நாடு அரசின் தமிழ் வளர்ச்சித் துறையின் 2002 ஆம் ஆண்டுக்கான சிறந்த நூல்களில் புதுக்கவிதை எனும் வகைப்பாட்டில் பரிசு பெற்றிருக்கிறது.

இவரது நூல்கள்
-------------

* *அப்படியே நிற்கட்டும் அந்த மரம்* (கவிதைகள், அஜிதா பதிப்பகம்)
* *என் கவிதை* (கவிதைகள்)
* *ராஜமார்த்தாண்டன் கவிதைகள்* (கவிதைகள், தமிழினி வெளியீடு)
* *கொங்குதேர் வாழ்க்கை*
* *கொங்குதேர் வாழ்க்கை* தொகுதி இரண்டு
* *கொங்குதேர் வாழ்க்கை - 3* (தொகுப்பு, தமிழினி)
* *புதுக்கவிதை வரலாறு* (திறனாய்வு, தமிழினி)
* *புதுமைப்பித்தனும் கயிற்றரவும்* (திறனாய்வு, தமிழினி)

மறைவு
-----

61 ஆவது வயதில் சாலை விபத்தில் காலமானார். இவருக்கு மனைவி, ஒரு மகன், ஒரு மகள் உள்ளனர்.

மேற்கோள்கள்
-----------

1. ↑   *மாற்றுவெளி - ஆகஸ்ட் 2009*. கீற்று. 13 செப்டம்பர் 2009. .
2. ↑   *இலக்கியத்தின் இழப்பு!*. விகடன் இதழ். 17 சூன் 2009. .
3. ↑   *ராஜமார்த்தாண்டன்*. TamilAuthors.com. .

வெளி இணைப்புக்கள்
-----------------

* ராஜமார்த்தாண்டன் - மனதின் கலைஞன்
**தேவாங்க புராணம்** என்பது தேவாங்க சமூகத்தின் *குலக்கதை* அல்லது தொன்ம வரலாறு. இது அவர்களின் புகழ்பெற்ற நிறுவனரான, தேவால மகரிசியின் வாழ்க்கை வரலாறு மற்றும் அவரது ஏழு அவதாரங்கள், சௌடேஸ்வரி அன்னை, சடங்குகள் மற்றும் பழக்கவழக்கங்கள் ஆகியவற்றைக் விவரிக்கிறது. தேவாங்க சமூகத்தவர்கள் அனைத்து தென்னிந்திய மாநிலங்களிலும் வசிக்கிறார்கள். வட இந்திய மாநிலங்களில் இவர்கள் பிளவுபட்டுள்ளனர்.. அவர்கள் பாரம்பரியமாக பருத்தி துணி நெசவு மற்றும் துணி வணிகத்தில் ஈடுபட்டுள்ளனர்.

சமயம்
-----

தேவாங்கர்களின் முக்கிய தெய்வங்கள்: அருள்மிகு இராமலிங்க சௌடேசுவரி அம்மன் அல்லது அருள்மிகு சௌடேசுவரி தேவி மற்றும் ஸ்ரீ இராமலிங்கேஸ்வரர் ஆவர்.

மொழிபெயர்ப்புகள்
----------------

சுமார் கி.பி. 1532 ஆந்திர பிரதேசத்தில் உள்ள தேவாங்க மக்கள் தங்கள் *குலபுராணத்தை* எழுதும்படி தெலுங்கு கவிஞர் பத்ரலிங்க கவியிடம் கோரிக்கை விடுத்தனர், இதன் விளைவாக தேவாங்க புராணம் உருவானது. இது *தாசிமாத்ரா-திவிபதி* பாணியில் கவிதைகளாக எழுதப்பட்டுள்ளது.

மேற்கோள்கள்
-----------

1. ↑  "Erikarai Sri Ramalinga Sowdeswari Amman Jalakandapuram". *sites.google.com*.
2. ↑  P, Swarnalatha (2005). *The World of the Weaver in Northern Coromandel, C.1750-C.1850*. Hyderabad: Orient Longman Private Limited. பக். 41. பன்னாட்டுத் தரப்புத்தக எண்:978-8-12502-868-0. .

வெளி இணைப்புகள்
---------------

* தேவாங்க புராணம், archive.org (கன்னடத்தில்)
**தேவானந்த் கோன்வார்** (1934 - 25 ஏப்ரல் 2020) என்பவர் இந்திய மாநிலங்களான திரிபுரா, பீகார் மற்றும் மேற்கு வங்காளம் ஆகியவற்றின் ஆளுநராகப் பணியாற்றிய அசாமைச் சேர்ந்த மூத்த காங்கிரஸ்காரர் ஆவார்.

தொழில்
------

குவகாத்யில் உள்ள காட்டன் கல்லூரியின் ஆங்கிலத் துறையில் விரிவுரையாளராக கோன்வார் தனது பணியைத் தொடங்கினார். பின்னர் 1961ஆம் ஆண்டு மும்பையில் உள்ள அமெரிக்க நிறுவனமான ஸ்டாண்டர்ட் வெற்றிட எண்ணெய் நிறுவனத்தில் சந்தைப்படுத்துதல் மேலாளராக பணியில் சேர்ந்து ஏழு ஆண்டுகளாக இந்தப் பதவியில், வடக்கு மற்றும் கிழக்கு இந்தியாவில் உள்ள டிராம்பே, விசாகப்பட்டினம், பாரௌனி, நூன்மதி, டிக்பாய் சுத்திகரிப்பு நிலையங்கள் மற்றும் பட்ஜ்-பட்ஜ் கடல் முனையம் மற்றும் மற்றொரு நிறுவனம் உள்நாட்டுத் தயாரிப்பு முனையம் ஆகிய இடங்களில் பெட்ரோலியப் பொருட்களின் விநியோக வலையமைப்புகளை ஒருங்கிணைத்தார். 1968-69ல் குவகாத்தி நகரில் ஒரு பட்ட கல்லூரியை நிறுவினார். இக்கல்லூரி கவுகாத்தி கல்லூரி என்று அழைக்கப்பட்டது. இதன் நிறுவன முதல்வராக இருந்தார். பின்னர் நவம்பர் 1969-ல் இவர் குவஹாத்தி உயர் நீதிமன்றப் வழக்கறிஞர் சங்கத்தில் சேர்ந்தார். 1991 வரை இந்திய உச்ச நீதிமன்றத்திலும் வழக்கறிஞராக இங்கு பணியாற்றினார். குவகாத்தி உயர் நீதிமன்றத்தில் அசாம், திரிபுரா, அருணாச்சல பிரதேசம் மற்றும் மிசோரம் ஆகிய மாநிலங்களுக்கான அரசு வழக்கறிஞராக தொழில் ரீதியாக பணியாற்றினார். இவர் 1955-ல் இந்தியத் தேசிய காங்கிரசு கட்சியில் மாணவர் தலைவராகச் சேர்ந்தார். 1983 முதல் 1991 வரை அசாம் பிரதேச காங்கிரசு குழுவின் பொதுச் செயலாளர் மற்றும் துணைத் தலைவர் உட்பட பல்வேறு காலங்களில் மாவட்ட மற்றும் மாநில அளவில் பல்வேறு கட்சிப் பதவிகளை வகித்தார். 1988ஆம் ஆண்டு மாஸ்கோ, தாஷ்கண்ட், அல்மா-அட்டா, கீவ், சோச்சி, லெனின்கிராட் போன்ற இடங்களுக்கு அசாம், ஆந்திரப் பிரதேசம் மற்றும் தமிழ்நாடு ஆகிய மாநிலங்களிலிருந்து பங்கேற்பாளர்களைக் கொண்ட 28 உறுப்பினர்களைக் கொண்ட சோவியத் ஒன்றிய நண்பர்கள் குழுவை வழிநடத்தத் தேர்ந்தெடுக்கப்பட்டார். பீகார் மாநில ஆளுநராக பணியாற்றினார். இவர் பீகார் ஆளுநராக இருந்தபோது, இவருக்குப் பிறகு 24 ஜனவரி 2011 அன்று மாயன்கோட் கெளத் நாராயணன் பதவியேற்கும் வரை மேற்கு வங்க ஆளுநராகக் கூடுதல் பொறுப்பு வழங்கப்பட்டது.

அரசியல் வாழ்க்கை
----------------

கோம்வார் 1955 இல் இந்தியத் தேசிய காங்கிரஸ் கட்சியில் மாணவர் தலைவராகச் சேர்ந்தார். 1991 ஆம் ஆண்டு ஹிதேஸ்வர் சைகியா அரசாங்கத்திலும் 2001ல் தருண் கோகோய் அரசிலும் அசாம் மாநில அமைச்சராக இருந்தார்.

மேற்கோள்கள்
-----------

1. ↑  "Devanand Konwar assumes office as Tripura governor" (in en-US). 2013-03-25. .

* பீகார் கவர்னர் பரணிடப்பட்டது 1 செப்டம்பர் 2012 at the வந்தவழி இயந்திரம்
**திருமழுவாடிப் புராணம்**  என்னும் நூல் 16 ஆம் நூற்றாண்டில் வாழ்ந்த கமலை ஞானப்பிரகாசரால் இயற்றப்பட்டது. திருமழபாடியில் குடிகொண்டுள்ள சிவபெருமானைப் பற்றிய புராணம் இது. மார்க்கண்டேயனுக்காகச் சிவபெருமான் மழுவைத் தாங்கி ஆடிய இடம் ஆதலால் இவ்வூர் மழுவாடி என்னும் பெயரைப் பெற்றுள்ளது. இதன் மருவிய பெயர் மழுவை. இறைவன் பெயர் வயிரத்தூணர். கமலை ஞானப்பிரகாசர் இவ்வூரில் மாசித் திருவிழா கண்டுகொண்டிருந்தபோது அவ்வூர்ப் பெருமகன் உலகநாதன் என்பவர் வேண்டிக்கொண்டபடி இப் புராணம் பாடப்பட்டதாக இந்த நூலிலுள்ள பாயிரப் பாடல் ஒன்று தெரிவிக்கிறது. 

நூல் எட்டுச் சருக்கங்களில் 571 பாடல்களைக் கொண்டுள்ளது. 

பாடல் - எடுத்துக்காட்டு 

1

பொங்கு எழில் பரவை தன்பால் புகுந்துறப் படிதல் வேண்டிச்
சங்கிலித் துவக்கை நீக்கித் தனது அருந் துதிக்கையாலே
அங்குச பாகன் தன்னை அடைந்து ஏவல் கொண்டு வீறும்
துங்க முத்தமிழ் மதச் சிந்தூரத்தினைத் துதித்தல் செய்வாம்
2

பாடல் இன்புறுவன அசுணம், பதி சேர்ந்து
ஆடல் இன்புறுவன மயில்கள், ஆரையில்
கூடல் இன்புறுவன அன்றில், கூர்மதுத்
தேடல் இன்புறுவன சிறை கொள் வண்டினம்

அடிக்குறிப்பு
-------------

1. ↑  மு. அருணாசலம் (முதல் பதிப்பு 1977, திருத்தப்பட்ட பதிப்பு 2005). *தமிழ் இலக்கிய வரலாறு, பதினாறாம் நூற்றாண்டு, முதல் பாகம்*. சென்னை: தி பார்க்கர், தமிழியல் ஆய்வு மற்றும் வெளியீட்டு நிறுவனம், 291 அகமது வணிக வளாகம், இராயப்பேட்டை, சென்னை 600 014. பக். 79.
2. ↑  இந்த நூலின் 34 ஆம் பாயிரப் பாடல் இந்த நூலில் 610 பாடல்கள் இருப்பதாகச் சொல்கிறது
3. ↑  பொருள்நோக்கில் சொற்பிரிப்பு செய்யப்பட்டது
அமேசான் கடலடிப் பாறைகளின் நிலப்படம். பிரேசில், பிரெஞ்சு கயானா மற்றும் சுரிநாம் கடலோரத்தில் அமைந்துள்ளது. முதன்மையான பாறை அமைப்புகள் ஆரஞ்சு வண்ணத்தில் காட்டப்பட்டுள்ளன. *(பெரிதாக்க சுட்டுக)*
**அமேசான் கடலடிப் பாறைகள்** (*Amazon Reef*)  (சிலவிடங்களில் **அமேசானியக் கடலடிப் பாறைகள்** எனவும் குறிக்கப்படுகின்றன) பிரெஞ்சு கயானா வடக்கு பிரேசில் கடலோரத்தில் அமைந்துள்ள விரிவான பவள, பஞ்சு கடலடிப் பாறையமைப்புகளாகும். உலகின் மிகப் பெரிய கடலடிப் பாறை அமைப்புகளில் ஒன்றாக இது அறியப்படுகின்றது. இந்த அமைப்பு 970 கிலோமீட்டர்கள் (600 மைல்கள்)\* நீளமுள்ளதாகவும் 9,300 km2 (3,600 sq mi)\* பரப்பளவில் அமைந்துள்ளதாகவும் புவியியலாளர்கள் மதிப்பிடுகின்றனர். இதனைக் கண்டறிந்தமைக்கான அறிவிக்கை ஏப்ரல் 2016இல் வெளியிடப்பட்டது; 2012இல் இப்பகுதியில் நடந்த கடலியல் ஆய்விற்குப் பிறகு இந்தக் கண்டுபிடிப்பு உறுதி செய்யப்பட்டது. 1950களிலிருந்தே அமேசான் ஆற்றின் கழிமுகத்தில் இத்தகைய பெரிய பாறையமைப்பு இருப்பதற்கான சான்றுகள் கிடைத்தவாறிருந்தது.

மேற்சான்றுகள்
-------------

1. ↑  Vidal, John (April 23, 2016). "Huge coral reef discovered at Amazon river mouth". *தி கார்டியன்*. Guardian Media Group. April 23, 2016 அன்று பார்க்கப்பட்டது.
2. ↑  Stone, Maddie (April 22, 2016). "There's a Gigantic Reef Surrounding the Amazon River and Nobody Noticed". *Gizmodo*. Gawker Media. April 23, 2016 அன்று பார்க்கப்பட்டது.

வெளி இணைப்புகள்
---------------

* 

* பொதுவகத்தில் அமேசான் கடலடிப் பாறை தொடர்பாக ஊடகக் கோப்புகள் உள்ளன.
**கோயம்புத்தூர் நாராயண ராவ் இராகவேந்திரன்** என்பவர், தமிழ்நாட்டின், சென்னையினைச் சேர்ந்த இந்தியத் தொழில்நுட்ப வல்லுநர் ஆவார். இவர் சென்னையில் உள்ள சி.ஆர்.நாராயண ராவ் கட்டிடக் கலைஞர்கள் மற்றும் பொறியாளர்கள் நிறுவன பங்காளியும் ஆவார். இவர் கரக்பூரில் உள்ள இந்தியத் தொழில்நுட்ப நிறுவனத்தில் பட்டம் பெற்றார்[] மற்றும் அமெரிக்காவில் உள்ள கோர்னெல் பல்கலைக்கழகத்தில் உயர் கல்வி பயின்றார்.[] பாஸ்டனில் குறுகிய காலம் பணிபுரிந்த இராகவேந்திரன், 1945இல் தனது தந்தை சி.ஆர்.நாராயண ராவால் நிறுவப்பட்ட குடும்பத் தொழிலைக் கவனித்துக்கொள்ள இந்தியா திரும்பினார். 2011ஆம் ஆண்டில், நான்காவது மிக உயரிய குடைமை விருதான பதமசிறீயினை இந்திய அரசு, வழங்கி கவுரவித்தது.

மேற்கோள்கள்
-----------

1. ↑  "Sri City". Sri City. 27 February 2011. 22 December 2014 அன்று மூலம் பரணிடப்பட்டது. 22 December 2014 அன்று பார்க்கப்பட்டது.
2. ↑  "CRN". CRN. 2014. 22 December 2014 அன்று பார்க்கப்பட்டது.
3. ↑  "The Hindu". The Hindu. 3 May 2011. 22 December 2014 அன்று பார்க்கப்பட்டது.
4. ↑  "CRN about". CRN about. 2014. 22 December 2014 அன்று பார்க்கப்பட்டது.
5. ↑  "Padma Shri" (PDF). Padma Shri. 2014. 15 November 2014 அன்று மூலம் (PDF) பரணிடப்பட்டது. 11 November 2014 அன்று பார்க்கப்பட்டது.
செய்மதிப்படம்
**செர்பனியனி பவளத்திட்டு** (Cherbaniani Reef) என்பது ஓர் பவளத் தீவு ஆகும். இது **பெலிபனி பவளத்திட்டு** எனவும் அறியப்படுகின்றது. இது இந்தியாவின் இலட்சத்தீவுகளின் ஒன்றியப் பகுதியான அமினிதிவி உப தீவுக்கூட்டத்திற்குச் சொந்தமான பிரதேசம் ஆகும்.

புவியியல்
---------

இப்பவளத்திட்டானது பிரமகூர் பவளத்திட்டில் இருந்து 33 கிலோமீற்றர்கள் தொலைவில் அமைந்துள்ளது. இதன் மேற்பரப்பு நீள்வட்ட வடிவமானதாகும். இப்பவளத்திட்டினைப் பற்றி 1876 ஆம் ஆண்டில் பறவையியலாளர் ஆலன் ஆக்டவியன் ஹியூம் விபரித்துள்ளார். இதன் மொத்தக் கடற்காயல் பரப்பளவு 170 சதுர கிலோமீற்றர்கள் ஆகும். செட்லட், பிட்ரா ஆகிய தீவுகளில் வசிப்போர் இங்கு வந்து குவானோ எனும் கணிய மணலினைத் தமது தோட்டங்களுக்காக எடுத்துச் செல்வதுண்டு.

மேற்கோள்கள்
-----------

1. ↑  Cherbaniani Reef, India
2. ↑  Hydrographic Description (Indian Ocean Pilot)

வெளி இணைப்புகள்
---------------

* Hydrographic Description (Indian Ocean Pilot)
* Lagoon sizes
* Cherbaniani Reef - Geographical information
* Seamount Catalog - Cherbaniani Reef Seamount
* List of Atolls பரணிடப்பட்டது 2012-08-13 at the வந்தவழி இயந்திரம்
* An ornithological expedition to the Lakshadweep archipelago பரணிடப்பட்டது 2013-06-17 at the வந்தவழி இயந்திரம்
* Sources towards a history of the Laccadive Islands
**சைக்கோ** 1960 ஆம் ஆண்டு ஆல்பிரட் ஹிட்ச்காக் தயாரித்து இயக்கிய அமெரிக்க உளவியல் திகில் திரைப்படமாகும். இப்படத்தின் திரைக்கதை 1959 ஆம் ஆண்டு வெளியான ராபர்ட் பிளோக் அவர்களின் 'சைக்கோ’ நாவலை அடிப்படையாக்கொண்டு ஜோசப் ஸ்டெபனோ அவர்களால் எழுதப்பட்டது. இப்படத்தில் ஆண்டனி பெர்கின்ஸ், ஜேனெட் லீ, வேரா மைல்ஸ், ஜான் கவின் மற்றும் மார்ட்டின் பால்சம் ஆகியோர் நடித்துள்ளனர்.

இத்திரைப்படம் ஹிட்ச்காக் ஏற்கனவே இயக்கியிருந்த நார்த் பை நார்த்வெஸ்ட் திரைப்படத்திலிருந்து முற்றிலும் வேறுபட்டதாக பார்க்கப்பட்டது. மேலும் ‘ஆல்பிரட் ஹிட்ச்காக் பிரசன்ஸ்’ என்ற தொலைக்காட்சி தொடரில் பணிபுரிந்த ஆட்களை கொண்டு இத்திரைப்படம் குறைந்த பொருட்செலவில் கறுப்பு-வெள்ளை நிறத்தில் தயாரிக்கப்பட்டது. இந்தத் திரைப்படம் ஆரம்பத்தில் சர்ச்சைக்குரியதாகக் கருதப்பட்டது. மேலும் கலவையான விமர்சனங்களைப் பெற்றது. ஆனால் பார்வையாளர்களின் ஆதரவு மற்றும் வணிக ரிதியான வெற்றி ஆகியவை மிகப்பெரிய அளவில் விமர்சனங்களை மாற்றியமைத்தது. சிறந்த துணை நடிகை (ஜானெட் லீ) மற்றும் சிறந்த இயக்குனர் (ஹிட்ச்காக்) உட்பட இத்திரைப்படம் நான்கு பிரிவுகளில் ஆஸ்கார் விருதுகளுக்கு பரிந்துரைக்கப்பட்டது.

தற்போது 'சைக்கோ’ ஹிட்ச்காக்கின் மிகச்சிறந்த படங்களில் ஒன்றாகக் கருதப்படுகிறது. மேலும் இத்திரைப்படம் அவரை உலகமெங்கும் பிரபலப்படுத்தியது. இத்திரைப்படத்தின் நுட்பமான இயக்கம், பதட்டமான சூழல், ஈர்க்கக்கூடிய ஒளிப்பதிவு, மறக்கமுடியாத இசை மற்றும் ஆகச்சிறந்த நடிப்பு ஆகியவற்றின் காரணமாக சர்வதேச திரைப்பட விமர்சகர்கள் மற்றும் அறிஞர்களால் திரைக்கலையின் முக்கிய படைப்பாகப் பாராட்டப்பட்டது.

1980 இல் ஹிட்ச்காக்கின் மரணத்திற்குப் பிறகு, யுனிவர்சல் பிக்சர்ஸ் மூன்று அடுத்தடுத்த பாகங்களை கொண்ட திரைப்படங்களையும், ஒரு மறு ஆக்கம் திரைப்படத்தையும், தொலைக்காட்சிக்காக தயாரித்த ஒரு முன்னோடி திரைப்படத்தையும், தொலைக்காட்சிக்காக 2010 இல் உருவாக்கப்பட்ட 'பேட்ஸ் ஹோட்டல்’ எனப்படும் முன்னோடி தொடரையும் தயாரித்தது. 1992 ஆம் ஆண்டில், அமெரிக்கக் காங்கிரஸ் நூலகம் இத்திரைப்படத்தை "கலாச்சார ரீதியாக, வரலாற்று ரீதியாக அல்லது அழகியல் ரீதியாக முக்கியத்துவம் வாய்ந்தது" என்று கருதியது. மற்றும் அமெரிக்காவின் தேசிய திரைப்படப் பதிவேட்டின் மூலம் இந்தப்படத்தின் படல மறை பாதுகாப்பதற்காகத் தேர்ந்தெடுத்தது.

மேற்கோள்கள்
-----------

1. ↑  McCann, Ben. "Psycho turns 60 – Hitchcock's famous fright film broke all the rules". *The Conversation* (ஆங்கிலம்). 2022-07-20 அன்று பார்க்கப்பட்டது.
2. ↑  *Psycho* (ஆங்கிலம்), 2022-07-20 அன்று பார்க்கப்பட்டது
3. ↑  "Complete National Film Registry Listing - National Film Preservation Board | Programs | Library of Congress". *web.archive.org*. 2016-10-31. Archived from the original on 2016-10-31. 2022-07-20 அன்று பார்க்கப்பட்டது.CS1 maint: unfit url (link)
4. ↑  "Diverse pix mix picked - Variety". *web.archive.org*. 2020-08-04. Archived from the original on 2020-08-04. 2022-07-20 அன்று பார்க்கப்பட்டது.CS1 maint: unfit url (link)
18ஆம் நூற்றாண்டு காலப் பகுதியைச் சேர்ந்த ராஜபுதன ஓவியம் ஒன்று.
**ராஜபுதன ஓவியப் பாணி** என்பது, இந்தியாவின் ராஜபுதனப் பகுதியில் உருவாகி வளர்ந்த ஒரு ஓவியப் பாணியாகும். இது 18 ஆம் நூற்றாண்டில் ராஜபுதனத்து அரசவைகளில் பெரும் செல்வாக்குடன் திகழ்ந்தது. ஒவ்வொரு ராஜபுதன அரசுக் காலத்திலும், பாணிகள் சிறிதளவு வேறுபட்டிருந்த போதிலும், சில பொது அம்சங்களை இவை கொண்டிருந்தன. 

ராஜபுதன ஓவியங்கள், இராமாயணம், மகாபாரதம் போன்ற இதிகாசங்கள் சார்ந்த நிகழ்வுகள், கண்ணனுடைய வாழ்க்கை, அழகிய நிலத்தோற்றங்கள், மனிதர் போன்ற இன்னோரன்ன கருப்பொருட்களைக் கொண்டவையாக விளங்குகின்றன. இவ்வகை ஓவியங்களுக்குப் பெரிதும் விரும்பப்பட்ட ஊடகமாக சிற்றோவியங்கள் (Miniature) விளங்கின. இவை, பல நூல்களின் கையெழுத்துப் பிரதிகளிலும் காணப்படுகின்றன. அரண்மனை, கோட்டை ஆகியவற்றின் சுவர்களிலும் கூட இவ்வகை ஓவியங்கள் வரையப்பட்டுள்ளன.

இவ்வோவியங்களில் பயன்படுத்தப்பட்ட நிறங்கள், கனிமங்கள், தாவரங்கள், சிப்பி ஓடுகள் போன்றவற்றிலிருந்து பெறப்பட்டன. சில சமயங்களில், பெறுமதியான கற்கள், பொன், வெள்ளி போன்ற உலோகங்களும் இவ்வகை ஓவியங்களில் பயன்பட்டுள்ளன. இவ்வகை ஓவியங்களுக்கான நிறங்களை ஆக்குவது நீண்ட வழிமுறைகளைக் கொண்டது. சில நிறங்களை ஆக்குவதற்குப் பல வாரங்கள் ஆகக்கூடும். மிக மெல்லிய தூரிகைகளையே பெரிதும் பயன்படுத்துகிறார்கள்.

16 ஆம் நூற்றாண்டிலிருந்து முந்நூறு ஆண்டுகளுக்கும் மேற்பட்ட காலப்பகுதியூடாக வளர்ந்து வந்த இந்த ஓவியப் பாணியில், பல பிரிவுகள் உள்ளன. இவற்றுள், மேவார் வகை, புண்டி-கொட்டா கலம் வகை, ஜெய்ப்பூர் வகை, பிக்கானெர் வகை, கிஷென்கர் வகை, மார்வார் வகை, ராகமாலா வகை என்பன குறிப்பிடத் தக்கவை.

இவற்றையும் பார்க்கவும்
----------------------

* முகலாய ஓவியம்
* தஞ்சாவூர் ஓவியப் பாணி
* மதுபானி ஓவியப் பாணி
* பசோஹ்லி ஓவியப் பாணி
**சையத் முசாபர் உசைன் பர்னி** (*S. M. H. Burney*) 14 ஆகஸ்ட் 1924 - 7 பிப்ரவரி 2014) என்பவர் ஓர் அரசு ஊழியர், திரிபுரா, நாகாலாந்து, ஹரியானா மற்றும் இமாச்சலப் பிரதேசம் ஆகிய மாநிலங்களின் ஆளுநர் மற்றும் தேசிய சிறுபான்மை ஆணையத்தின் தலைவராக இருந்தவர் ஆவார்.

பர்னி உத்தரப்பிரதேசத்தில் உள்ள பரேலி கல்லூரியின் முன்னாள் மாணவர். இவர் ஒரிசா தொகுதி இந்திய ஆட்சிப் பணி அதிகாரி ஆவார். இவர் இம்மாநிலத்தின் தலைமைச் செயலாளராகவும் பணியாற்றியுள்ளார். 1981 மற்றும் 1984க்கு இடையில், நாகாலாந்து, திரிபுரா மற்றும் மணிப்பூர் ஆளுநராகவும், 1987 முதல் 1988 வரை இமாச்சலப் பிரதேசம் மற்றும் அரியானா ஆளுநராகவும் பணியாற்றினார். இவர் 1988 முதல் 1992 வரை நான்காவது மற்றும் ஐந்தாவது சிறுபான்மை ஆணையங்களின் உறுப்பினராகவும் பின்னர் தலைவராகவும் இருந்தார். மேலும் 1990 முதல் 1995 வரை தில்லியில் உள்ள ஜாமியா மில்லியா இஸ்லாமியா பல்கலைக்கழகத்தின் வேந்தராக இருந்தார்..

*இக்பால்: கவிஞர் - இந்தியாவின் தேசபக்தர்* என்ற புத்தகத்தினை பர்னி எழுதியுள்ளார்.

மேற்கோள்கள்
-----------

1. ↑   *Hindustan Year-book and Who's who*. Calcutta: MC Sarkar. 1988. பக். 29. .
2. ↑  "BAREILLY COLLEGE, BAREILLY – Alumni". 19 February 2012 அன்று மூலம் பரணிடப்பட்டது.
3. ↑  "CHIEF SECRETARIES OF ODISHA FROM 1936" (PDF).
4. ↑  "States after 1947 M-W".
5. ↑  "National Commission for Minorities". 2014-02-22 அன்று மூலம் பரணிடப்பட்டது. 2022-03-25 அன்று பார்க்கப்பட்டது.
6. ↑  "States after 1947 M-W".
7. ↑   *Notes On The Great Indian Circus*. .

| * பா
* உ
* தொ
அரியானா மாநில ஆளுநர்கள் |
| --- |
| 
* தர்ம வீரா
* பிரேந்திர நாராயண் சக்கரவர்த்தி
* ரஞ்சித் சிங் நரூலா
* ஜெய்சுக்லால் காதி
* அரிசரண் சிங் பிரார்
* சுர்சித் சிங் சந்தவாலியா
* கன்பத்ராவ் தேவ்ஜி தபசே
* சை. மு. உ. பர்னி
* ஹரி ஆனந்த் பராரி
* தானிக் லால் மண்டல்
* மகாவீர் பிரசாத்
* பாபு பரமானந்து
* ஓம் பிரகாசு வர்மா
* ஏ. ஆர். கிட்வாய்
* ஜகன்னாத் பகாடியா
* காப்தன் சிங் சோலங்கி
* சத்யதேவ் நாராயணன் ஆர்யா
* பண்டாரு தத்தாத்திரேயா

 |
**செர்மானைட்** *(Germanite)* என்பது Cu26Fe4Ge4S32. என்ற மூலக்கூற்று வாய்பாட்டுடன் கூடிய அரிய கனிமமாகும். இதுவொரு தாமிரம் இரும்பு செர்மானியம் சல்பைடு வகை கனிமமாகும். 1922 ஆம் ஆண்டு இது முதன்முதலில் கண்டறியப்பட்டது. பகுதிப்பொருட்களில்  செர்மானியத்தின் இருப்பு வீதம் அதிகமாகக் காணப்படுவதால் இதற்கு செர்மானைட் என்று பெயரிடப்பட்டது. முக்கியமான குறை கடத்தி தனிமமான செர்மானியத்தைத் தயாரிப்பதற்கு தேவையான ஒரே ஆதாரம் செர்மானைட் என்பது குறிப்பிடத்தக்கது. துத்தநாகத்தின் சல்பைடு கனிமமான இசுபேலரைட் வேதிச்செயன்முறையில் இக்கனிமம் வருவிக்கப்படுகிறது. காலியம், துத்தநாகம், மாலிப்டினம், ஆர்செனிக், மற்றும்  வனேடியம்  போன்றவை செர்மானைட்டுடன் மாசுக்களாகக் கலந்துள்ளன. 

நமீபியா நாட்டிலுள்ள சுமெப் சுரங்கத்தில் இக்கனிமவகை காணப்படுகிறது. அங்கு இது வெப்பநீர் பல்லுலோக கனிமூலப் படிவுகளில் உள்ள ரெனியரைட், பைரைட், டெனண்டைட், இனார்கைட், கலீனா, இசுபேலரைட், டைசெனைட், பார்னைட் மற்றும் சால்கோபைரைட் போன்ற கனிமூலங்களுடன் இணைந்துள்ள டோலமைட் கற்களில் செர்மானைட் காணப்படுகிறது. அர்கெந்தீனா, அர்மீனியா, பல்கேரியா, கியூபா,  காங்கோ மக்களாட்சிக் குடியரசு ,  பின்லாந்து , பிரான்சு, கிரீசு, ஜப்பான் , உருசியா மற்றும் அமெரிக்கா ஆகிய நாடுகளில் செர்மானைட் கனிமூலம் காணப்படுகிறது

| எக்ஸ்கதிர் துகள் ஒளிக்கதிர்ச்சிதைவு |
| --- |
| தள இடைவெளி | 3.05 | 2.65 | 1.87 | 1.60 | 1.32 | 1.21 | 1.08 | 1.02 |
| சார்பு செறிவு | 10 | 1 | 7 | 4 | 1 | 2 | 2 | 1 |

மேற்கோள்கள்
-----------

1. ↑  American Mineralogist (1984) 69:943-947
2. 1 2 3 4   Mindat.org
3. ↑   Webmineral
4. ↑   Handbook of Mineralogy
5. ↑  U.S. Geological Survey (2008), "Germanium—Statistics and Information", U.S. Geological Survey, Mineral Commodity Summaries
6. ↑  Dana's New Mineralogy, 8th edition, Gaines et al. Wiley


  

.
மூன்று நிலைத்த புள்ளிகள் கொண்டதொரு சார்பு
கணிதத்தில், ஒரு சார்பின் ஆட்களத்திலுள்ள ஒரு புள்ளியின் எதிருருவானது அப்புள்ளியாகவே இருக்குமாயின் அப்புள்ளி **நிலைத்த புள்ளி** (*fixed point*) அல்லது **மாறாப்புள்ளி** (*invariant point*) எனப்படும். 

சார்பு *f* இன் ஆட்களத்தின் ஒரு புள்ளி *c* எனில்:

{\displaystyle f(c)=c}
என இருந்தால், இருந்தால் மட்டுமே, *c* ஒரு நிலைத்த புள்ளியாகும். நிலைத்த புள்ளிகளின் கணம் "நிலைத்த கணம்" எனப்படும்.

எடுத்துக்காட்டு:
மெய்யெண்களின் கணத்தில் வரையறுக்கப்பட்ட சார்பு *f* :

{\displaystyle f(x)=x^{2}-3x+4,} இச்சார்பின் நிலைத்த புள்ளி 2 (*f*(2) = 2).
அனைத்து சார்புகளும் நிலைத்த புள்ளிகள் கொண்டிருக்காது.
எடுத்துக்காட்டாக, மெய்யண்களில் வரையறுக்கப்பட்ட {\displaystyle f(x)=x+1} சார்புக்கு நிலைத்த புள்ளிகள் கிடையாது. ஏனென்றால் எந்தவொரு மெய்யெண்ணுடனும் எண் ஒன்றைக் கூட்டினால் அதே எண் கிடைக்காது. 

வரைபடத்தில், சார்பின் வளைகோடானது, {\displaystyle y=x} கோட்டினைச் சந்திக்கும் புள்ளிகள் அச்சார்பின் நிலைத்த புள்ளிகளாக இருக்கும்.

மேற்கோள்கள்
-----------

* Weisstein, Eric W. "Fixed Point." From MathWorld--A Wolfram Web Resource.

வெளியிணைப்புகள்
---------------

* Animations for Fixed Point Iteration
* An Elegant Solution for Drawing a Fixed Point
**அமேசான் மழைக்காடு** என்பது தென் அமெரிக்காவின் அமேசான் ஆற்றுப் படுகையில் அமைந்துள்ள ஒரு பெரிய மழைக்காடு ஆகும். அமேசானியா அல்லது அமேசான் படுகை என்றழைக்கப்படும் இதன் பரப்பளவு ஏழு மில்லியன் சதுர கிலோமீட்டர்கள் ஆகும். இதில் காடு மட்டும் 5.5 மில்லியன் ச.கி.மீ ஆகும். மேலும் இது ஒன்பது நாடுகளில் பரவியுள்ளது. அந்நாடுகள் பிரேசில் (ஏறத்தாழ 60 சதவீத மழைக்காட்டினை உள்ளடக்கியது), கொலம்பியா, பெரு, வெனிசுலா, ஈக்வெடார், கயானா, பொலிவியா, சுரிநாம், பிரெஞ்சு கயானா ஆகியனவாகும். இவற்றில் நான்கு நாடுகளில் உள்ள அமேசானாஸ் என்ற மாநிலங்கள் இக்காட்டின் காரணமாகவே ஏற்பட்டது.

சிறப்புகள்
----------

* உலகில் அறியப்பட்ட பத்தில் ஒரு உயிரினம் அமேசான் மழைக்காடுகளில் உள்ளது.
* உலகின் பாதியளவு மழைக்காடுகள் கொண்ட அமேசான் மழைக்காடுகளின் பரப்பளவு 1.4 பில்லியன் ஏக்கர்கள் ஆகும்.
* அமேசான் மழைக்காட்டில் 4,100 மைல் நீளம் கொண்ட அமேசான் ஆறு பாய்கிறது.
* 2.6 மில்லியன் சதுர மைல் பரப்பளவு கொண்ட அமேசான் வடிநிலம், தென் அமெரிக்காவின் 40% ஆகும்.

பல்லுயுரியம்
------------

உலகில் பாதிக்கும் மேற்பட்ட மழைக்காடுகளும் மிகப்பெரியதும் உயிரினப் பன்மை நிறைந்ததுமான மழைக்காட்டினை அமேசான் தன்னகத்தே கொண்டுள்ளது. உலகில் வாழும் உயிரின வகைகளுள் பத்தில் ஒரு பங்கு அமேசான் மழைக்காடுகளில் வாழ்வதாகக் கண்டறியப்பட்டுள்ளது. இதுவே உலகின் மிகப்பெரிய உயிரினத் தொகுப்பாகும். இப்பகுதி 2.5 மில்லியன் பூச்சியினங்களுக்கும் 16,000 தாவரவகைகளுக்கும்,39,000 கோடி மரங்களுக்கும் , ஏறத்தாழ 2000 பறவை, பாலூட்டி இனங்களுக்கும் தாயகமாக விளங்குகிறது. உலகில் உள்ள அனைத்துப் பறவைகளில் ஐந்தில் ஒன்று இம்மழைக்காடுகளில் வசிக்கிறது.

மேற்கோள்கள்
-----------

1. ↑  Facts of Amazon
2. ↑  The Amazon Rainforest: The World's Largest Rainforest
3. ↑  South American palaeobotany and the origins of neotropical rainforests

வெளி இணைப்புகள்
---------------

* அமேசான் காடுகளில் புதிதாக 381 உயிரினங்கள் கண்டுபிடிப்பு
* அமேசான் அற்புதங்களை கொண்ட பிரேசிலின் பிரம்மாண்டம்!
மரியாதைக்குரிய ஹென்றி மனுவேர்ஸ் பியர்ரபோண்ட் (18 மார்ச் 1780 - 10 நவம்பர் 1851) ஒரு ஆங்கில தூதர் ஆவார். 1804 முதல் 1807 வரையான காலப்பகுதியில் ஸ்வீடனின் நீதிமன்றத்தில் அவர் தூதராக பணியாற்றினார்.

பின்னணி
-------

ரிச்செண்ட், சர்ரேயின் வில்லியம் மில்ஸின் மகள் அன்னால் சார்லஸ் பியர்ரம்போண்டின் மூன்றாவது மகனான பியர்ரபோன் ஆவார். ஈவ்லின் பிரெர்பொன்ட் மற்றும் சார்லஸ் பியர்ரபோன்ட், 2 வது ஏர்ல் மனார்வர்கள், அவரது மூத்த சகோதரர்கள்.

இராஜதந்திர வாழ்க்கை
-------------------

1804 ஆம் ஆண்டு முதல் 1807 வரை ஸ்வீடனின் நீதிமன்றத்தில் பியர்ரபோன் தூதராக நியமிக்கப்பட்டார். 1807 இல் அவர் பிரைவேட் கவுன்சில் பதவியேற்றார்.

குடும்பம்
---------

1818 இல் ஹென்றி செசில், எக்ஸிடெர் 1 வது மார்கஸ் மகள் லேடி சோபியா செசில் திருமணம் செய்துகொண்டார். அவர்கள் வில்ட்ஷயர், கன்ஹோல்ட் பூங்காவில் வாழ்ந்தனர். அவர்களுடைய மகள் ஆகஸ்டா சோபியா அன்னே பியர்ரபோன் மேஜர் ஜெனரல் லார்ட் சார்லஸ் வெலெஸ்லிலை மணந்தார். அவளால், ஹென்றி வெலெஸ்லேயின் தாய்வழி தாத்தா, வெலிங்டன் 3 வது டூக் மற்றும் ஆர்தர் வெல்லஸ்லி, வெலிங்டன் 4 வது டியூக் ஆகியோரின் தாய் தாத்தா. 1823 ஆம் ஆண்டில் லேடி சோபியா இறந்துவிட்டார். 71 வயதான நவம்பர் 1851 இல் பியர்ரெபோன் இறந்தார். அவரது நினைவாக செயிண்ட் எட்மண்ட் தேவாலயத்தில் ஹோல்ம் பியர்ரபோன் நினைவு உள்ளது.

குறிப்புகள்
-----------

1. ↑  thepeerage.com Rt. Hon.
2. ↑  "leighrayment.com Privy Counsellors 1679-1835". 2019-06-04 அன்று மூலம் பரணிடப்பட்டது. 2017-07-06 அன்று பார்க்கப்பட்டது. Unknown parameter `|=` ignored (உதவி)
**செறாயி கௌரீஸ்வரர் கோவில்** (மலையாளம்: ചെറായി ഗൗരീശ്വര ക്ഷേത്രം) தென் இந்தியாவில் கேரள மாநிலத்தில் காணப்படும் ஒரு மிகவும் முக்கியமான இந்துக் கோவிலாகும். கேரளத்தில் எர்ணாகுளம் மாவட்டத்தில் உள்ள செறாயி என்ற கிராமத்தில் இந்தக் கோவில் அமைந்துள்ளது. இந்தக் கோவிலை விஞ்ஞான வர்த்தினி சபை (வி.வி.சபை) என்ற அமைப்பு பரிபாலித்து வருகிறது. இந்தக் கோவில் *மலையாள பழனி* அல்லது முருகன் கோவில் என்றும் பரவலாக அறியப்படுகிறது. செறாயி கௌரீஸ்வரர் கோவில் திருவிழா எர்ணாகுளம் மாவட்டத்தில் கொண்டாடப்படும் மிகப் பெரிய உற்சவமாகும். ஒவ்வொரு ஆண்டும் இந்தத் திருவிழா ஜனவரி மாதத்தின் கடைசி இரு வாரங்கள் அல்லது பெப்ரவரி மாதத்தின் முதல் இரண்டு வாரங்களில் நடைபெறும். இந்தத் திருவிழாவின் முக்கியமான அம்சம் அலங்காரம் செய்யப்பட யானைகளின் சீவேலி என்று அழைக்கப்படும் கோவிலைச் சுற்றிய ஊர்வல யாத்திரையாகும், அவற்றில் 20 முதல் 40 யானைகளின் அணிவகுப்பு மற்றும் மேள தாளத்துக்கு ஏற்ற யானைகளின் செயல்பாடு மனத்தைக் கவரும் வண்ணம் அமைந்திருக்கும்.

செறாயியில் இன்னுமொரு பிரபலமான கோவிலும் உள்ளது. இது அழீக்கல் ஸ்ரீ வராகர் கோவில் ஆகும். இக்கோவிலில் அமைந்துள்ள அழகான தேர் மிகவும் பிரபலமானதாகும்.

வெளியிணைப்புக்கள்
-----------------

* கோயிலின் செய்மதிப் படம்
ஃபார்மால்டிஹைடு
---------------

சந்தையில் 38 முதல் 45% (பெரும்பாலும் 40%) நீர்த்த கரைசல்லாக ஃபார்மலின் என்ற பெயாில் கிடைக்கிறது. இதில் பார்மிக் அமிலம் (formic acid) மாசுப்பொருள்ளாகக் கலந்துள்ளது. இதனை நீக்கிவிட்டு நிலைநிறுத்தும் பொருளாகப் பயன்படுத்தலாம். பொதுவாக 4% நீர்த்த பா்ரமால்டிஹைடு கரைசல் (=10% ஃபா்ரமலின்), pH 4.0- இல் நிலைநிறுத்தப் பயன்படுத்தப்படுகிறது. தாவர உறுப்புகளின் உள்ளமைப்பினை அறிந்துகொள்ள நடைமுறையில் சாதாரணமாகப் பயன்படுத்தப்படும் நிலைநிறுத்தி இதுதான்.

குளுட்டரால்டிஹைடு
-----------------

சந்தையில் 25% கரைசலாகக் கிடைக்கிறது. எனினும் இதில் மாசுப்பொருளாக தெவிட்டா ஆல்டிஹைடு (unsaturated aldehyde) அளவு அதிகமாகக் காணப்படுகிறது. எனவே இவற்றை நீக்கிவிட்டு நிலைநிறுத்தும் பொருளாகப் பயன்படுத்தலாம். உறுப்பை நிலைநிறுத்த பொதுவாக 2% முதல் 3% நீர்த்த குளுடால்டிஹை கரைசலில் pH 6.0 முதல் 7.5-இல் ஒரு மணி நேரத்திற்கு வைத்திருக்க வேண்டும்.

பொட்டாசியம் பெர்மாங்கனேட்
-------------------------

0.6% கரைசலாக pH 7.3-இல் வெரோனில் - அசிடேட் நடுப்பியில் (veronyl-acetate buffer) பயன்படுத்தப்படுகிறது. குறிப்பாக எலக்ட்ரான் நுண்நோக்கிக்காக (electron microscope) நிலைநிறுத்தப் பொருள்க இது பயன்படுகிறது.

ஆஸ்மியம் டெட்ராக்சைடு (ஆஸ்மிக் அமிலம்)
--------------------------------------

0.5 முதல் 2.0% கரைசலாக pH 7.3 முதல் 7.5 வரை, வெரோனில்-அசிடேட் நடுப்பியில் பயன்படுத்தப்படுகிறது. நிலைநிறுத்தல் 0 முதல் 4'C - வெப்பநிலையில் 1 முதல் 16 மணி நேரத்திற்குச் செய்யப்பட வேண்டும். எலக்ட்ரான் நுண்நோக்கிக்காக நிலைநிறுத்த இது பயன்படுகிறது.

ஃபார்மலின்: அசிடிச் அமிலம் : ஆல்கஹால் (Formalin-Acetic-Alcohol, or FAA)
-----------------------------------------------------------------------

இது மிகச்சாதாரணமாகப் பயன்படுத்தப்படும் நிலைநிறுத்திக் கலவையாகும். இதைத் தயாரிக்க : எதனால் (50%) 90 மி.லி+ கிளேசியல் அசிடிக் அமிலம் 5 மி.லி. + சந்தையில் கிடைக்கும் ஃபார்மலின் (40% ஃபார்மால்டிஹைடு) 5 மி.லி. சேர்க்கவும்.

கர்னாயின் பாய்மம் (Carnoy's fluid)
----------------------------------

செல்லியல் ஆய்வுகளுக்கு, குறிப்பாக உட்கரு ஆய்வுகளுக்கு இது சிறந்த நிலைநிறுத்தி ஆகும். இதனைத் தயாரிக்க : அடர் எதனால் 30 மி.லி. + கிளேசியல் அசிடிக் அமிலம் 5 மி.லி. + குளோரோபார்ம் (chloroform)15 மி.லி. சேர்க்கவும்.

மேற்கோள்கள்
-----------

ஆய்வகச் சோதனை முறைகளும் கருவிகளின் செயல்பாடுகளும், முனைவர் கு.வி.கிருஷ்ணமூர்த்தி.
கோக்கமிடோபுரொபைல் பெட்டாயின் தயாரிக்கப் பயன்படும் ஓர் அமைடோ அமீன், லாவரமிடோபுரொபைல் இருமெத்திலமீன்.
**அமைடோ அமீன்கள்** *(Amidoamines)* என்பவை  கொழுப்பு அமிலங்கள் மற்றும் ஈரமீன்கள் சேர்ந்து உருவாகும் வேதிச்சேர்மங்கள் ஆகும். கோக்கமிடோபுரொபைல் பெட்டாயின் போன்ற மேற்பரப்புச் செயலிகள் தயாரிக்கும் தொகுப்பு வினைகளில் இடைநிலையாக இச்சேர்மம் உருவாகிறது. இவற்றுள் சிலசேர்மங்கள் உடல் பாதுகாப்புப் பொதுகாப்புப் பொருட்களான சவுக்காரம், முடிக்கழுவிகள் மற்றும் அழகு சாதனப் பொருட்களில் பயன்படுகின்றன. இப்பாக்சி பிசின்களை பதப்படுத்தும் பொருள்களாக அமைடோ அமீன்கள் செயல்படுகின்றன.

கோக்கமிடோபுரொபைல் பெட்டாயினைப் பகுதிப்பொருளாக கொண்ட சேர்மங்களின் ஒவ்வாமை வினைகளுக்கு அமைடோ அமீன்கள் காரணம் என்று திட்டுச் சோதனை முடிவுகள் தெரிவிக்கின்றன.

மேற்கோள்கள்
-----------

1. ↑  Fowler JF, Fowler LM, Hunter JE (1997). "Allergy to cocamidopropyl betaine may be due to amidoamine: a patch test and product use test study". *Contact Dermatitis* **37** (6): 276–81. doi:10.1111/j.1600-0536.1997.tb02464.x. பப்மெட்:9455630.
2. ↑  Foti C, Bonamonte D, Mascolo G, Corcelli A, Lobasso S, Rigano L, Angelini G (2003). "The role of 3-dimethylaminopropylamine and amidoamine in contact allergy to cocamidopropylbetaine". *Contact Dermatitis* **48** (4): 194–198. doi:10.1034/j.1600-0536.2003.00078.x. பப்மெட்:12786723.. பார்த்த நாள்: 2015-11-24.
உரைக்காட்டி
**நிலைகாட்டி** (ஆங்கிலம்: *Cursor*) என்பது கணினித் திரை அல்லது ஏனைய காட்சிச் சாதனங்களுள் ஒன்றில் அமைவிடத்தைக் காட்டுவதற்காகப் பயன்படுத்தப்படும். விட்டு விட்டுத் தோன்றும் உரைக்காட்டியானது சில சந்தர்ப்பங்களில் விடுபடல் சுட்டுக்குறி என்றும் அழைக்கப்படும். அதே போல சுட்டி நிலைகாட்டியானது சுட்டி என அழைக்கப்படும்.

உரைக்காட்டி
-----------

பெரும்பாலான கட்டளைக் கோட்டு இடைமுகங்களிலும் உரை திருத்திகளிலும் உரைக்காட்டியானது கீழ்க் கோடு, செவ்வகம், கிடைக் கோடு என்பனவற்றுள் ஏதேனுமொன்றால் காட்டப்படும். உரைக்காட்டியானது விட்டு விட்டுத் தோன்றக் கூடியதாகவோ நிலையாகவோ இருக்கும். பயனரால் இடப்படும் உரை உரைக்காட்டி தோன்றும் இடத்தில் இடப்படும்.

சுட்டி
------

புள்ளித் துணையுறுப்பின் (பெரும்பாலும் சுட்டியின்) அசைவுகளைத் திரையில் செயற்படுத்துவதற்குச் சுட்டி பயன்படுத்தப்படும். சுட்டி பல வகைப்படும். வெவ்வேறு இயங்குதளங்களில் வெவ்வேறு சுட்டிகள் பயன்படுத்தப்படுகின்றன.

மேற்கோள்கள்
-----------

1. ↑  நிலைகாட்டி (ஆங்கில மொழியில்)
2. ↑  திருத்தம்: விசுவல் ஃபாக்ஸ்புரோ 8.0இல் கொரிய உள்ளிடு முறை திருத்தியிலிருந்து (ஐ. எம். இ.) மாற்றிய பின் விடுபடல் சுட்டுக்குறி வடிவம் ஒரு தடித்த செவ்வகமாகத் தோன்றுகிறது (ஆங்கில மொழியில்)
3. ↑  ["ஆசிரியர் அறிவுரைப்பு வழிகாட்டி (ஆங்கில மொழியில்)" (PDF). 2012-01-31 அன்று மூலம் (PDF) பரணிடப்பட்டது. 2012-02-20 அன்று பார்க்கப்பட்டது. ஆசிரியர் அறிவுரைப்பு வழிகாட்டி (ஆங்கில மொழியில்)]
4. ↑  "இயல் 1. குநோமைப் பயன்படுத்துவதற்கான அடிப்படைத் திறன்கள் (ஆங்கில மொழியில்)". 2012-02-20 அன்று மூலம் பரணிடப்பட்டது. 2012-02-17 அன்று பார்க்கப்பட்டது.
**பாண்டியன்** (*Pandiyan*; 5 சனவரி 1959 – 10 சனவரி 2008), தமிழ்த் திரைப்பட நடிகராவார். பாரதிராஜா இயக்கத்தில் வெளியான மண்வாசனை படம் மூலம் தமிழ்த் திரையுலகிற்கு அறிமுகமானவர்.

மண்வாசனையைத் தொடர்ந்து ஏராளமான தமிழ் படங்களில் நடித்து புகழ் பெற்றார். இவற்றில் புதுமைப்பெண், ஆண்பாவம், நாடோடித் தென்றல், கிழக்குச் சீமையிலே போன்ற படங்கள் இவருக்கு பெயர் பெற்று தந்தன.

நாளடைவில் பட வாய்ப்புகள் குறைந்ததைத் தொடர்ந்து இவர் சின்னத்திரை தொடர்களிலும் நடித்துவந்தார். 2001 ஆம் ஆண்டு முதல் அண்ணா திராவிட முன்னேற்றக் கழகத்திலும் சேர்ந்து அக்கட்சிக்காகக் கூட்டங்களில் பேசி வந்தார்.

மறைவு
-----

நோய் வாய்ப்பட்டிருந்த பாண்டியன் ஜனவரி 10, 2008
மதுரையில் உள்ள தனியார் மருத்துவமனையில் காலை 10 மணியளவில் தனது 48வது வயதில் காலமானார். இவருக்கு லதா என்ற மனைவியும், ரகு என்கிற 15 வயது மகனும் உள்ளனர்.

மேற்கோள்கள்
-----------

1. ↑  Kumar, S. R. Ashok (16 July 2011). "A new effort". *The Hindu*. .
2. ↑

வெளி இணைப்புகள்
---------------

* பிரபல நடிகர் பாண்டியன் மரணம் பரணிடப்பட்டது 2008-01-15 at the வந்தவழி இயந்திரம்
* நடிகர் பாண்டியனுக்காக... (கானா பிரபாவின் பதிவு)
**ஹென்றி வாட்ஸ்வொர்த் லாங்ஃபெல்லோ** (பெப்ரவரி 27, 1807 – மார்ச் 24, 1882 Henry Wadsworth Longfellow) என்பவர் ஒரு உலகப்புகழ்பெற்ற கவிஞர்,கல்வியாளர் ஆவார். இவரது எழுத்துக்கள் பெரும்பாலும் இயற்கை, கலாச்சாரம், தார்மிக மதிப்பீடுகள், மக்களின் பொருள் தேடும் பயணம் முதலானவை குறித்து இருந்தன. புகழ்பெற்ற பிற மொழிப் படைப்புகளை ஆங்கிலத்தில் மொழிபெயர்த்தவர். மொழிபெயர்ப்பாளர்களை ஊக்கப்படுத்தியவர். இவரது கவிதைகள் பல மொழிகளில் மொழிபெயர்க்கப்பட்டுள்ளன.

பிறப்பும்,கல்வியும்
-------------------

இவர் அமெரிக்காவின் போர்ட் லேண்ட் நகரில் 27.2.1807 இல் பிறந்தார். இவரது தந்தை ஒரு வழக்கறிஞர்.

கற்பதிலும் புத்தகம் வாசிப்பதிலும் இவருக்கு இருந்த ஆர்வத்தை இவரது தாயார் ஊக்கப்படுத்தினார். பல நல்ல புத்தகங்களை வாங்கிக் கொடுத்தார். பள்ளியில் மிகவும் கெட்டிக்கார மாணவர் என்று பெயர் பெற்றவர். தனது முதல் கவிதையை லாங்ஃபெல்லோ தனது 13ஆம் வயதில் வெளியிட்டார்.

போடன் கல்லூரியில் தனது 15ஆம் வயதில் சேர்ந்தார். பட்டப் படிப்பு முடிப்பதற்குள் 40 கவிதைகளை வெளியிட்டார்.

பல்வேறு மொழிகளைக் கற்றல்
------------------------

ஐரோப்பிய நாடுகளுக்குச் சென்று பிரெஞ்ச், ஸ்பானிஷ், ஜெர்மன், இத்தாலி, போர்ச்சுகீசி போன்ற மொழிகளைக் கற்றார்.

பணிகள்
------

இவர் தன் படிப்பு முடிந்தபின் அவர் படித்த கல்லூரியிலேயே பணியாற்றினார். இந்தக் காலகட்டத்தில் நிறைய பாடப் புத்தகங்களை எழுதினார். 1836-ல் ஹார்வர்டு கல்லூரியில் பேராசிரியராகப் பணியாற்றினார். பேராசிரியர் பணியில் இருந்து 1853-ல் ஓய்வு பெற்று முழுநேர எழுத்துப் பணியில் ஈடுபட்டார்.

கவிதைத் தொகுப்புகள்
-------------------

‘எ பில்கிரிமேஜ் பியாண்ட் த ஸீ’ என்ற பயண நூலை 1839இல் எழுதியுள்ளார். ‘வாய்சஸ் ஆப் த நைட்’ என்ற கவிதைத் தொகுப்பை வெளியிட்டார். இதைத் தொடர்ந்து ‘தி வில்லேஜ் ஆஃப் பிளாக்ஸ்மித்’, ‘த ரெக் ஆஃப் த ஹெஸ்பெரஸ்’ உள்ளிட்ட இவரது கவிதைத் தொகுப்புகள் வெளிவந்து மாபெரும் வெற்றி பெற்றன.

மொழிப் பெயர்ப்புகள்
-------------------

ஐரோப்பா, ஆசியா, அரேபிய நாடுகளை சேர்ந்த பல புகழ்பெற்ற கவிதைகளைத் தொகுத்து 31 தொகுதிகளாக ‘போயம்ஸ் ஆஃப் பிளேசஸ்’ என்ற பெயரில் 1874-ல் வெளியிட்டார்.

1861-ல் உடையில் தீப்பற்றியதில் மனைவி இறந்தார். அவரைக் காப்பாற்றும் முயற்சியில் இவருக்கும் பலத்த காயம் ஏற்பட்டது. முகத்தில் தீக்காயம் ஏற்பட்டு மழிக்க முடியாமல் போனதால் நீண்ட தாடி வளர்ந்தது. நாளடைவில் அதுவே அவரது அடையாளமானது. லாங்ஃபெல்லோ 75 வயதில் (1882) மறைந்தார்.

விருதுகள்
---------

1859இல் ஹார்வர்டு பல்கலைக்கழகம் இவருக்கு மதிப்புறு முனைவர் பட்டம் வழங்கியது. 2007-ல் அமெரிக்கா இவரது பெயரில் தபால் தலை வெளியிட்டது.

குறிப்புகள்
-----------

|  |  |
| --- | --- |
|  | விக்கிமேற்கோள் பகுதியில், இது தொடர்புடையவைகளைக் காண்க: ***ஹென்றி வாட்ஸ்வொர்த் லாங்ஃபெல்லோ*** |

1. ↑  Calhoun, 5
2. ↑  Sullivan, 180
3. ↑  Sullivan, 181
4. ↑  Calhoun, 24
5. ↑  Sullivan, 186
**அமேர் அல்லது ஆம்பர்** (**Amer** or Amber), இந்தியாவின் இராஜஸ்தான் மாநிலத்தின் ஜெய்ப்பூர் மாவட்ட நிர்வாகத் தலைமையிட நகரமான செய்ப்பூர் மாநகராட்சியின் ஒரு பகுதியாகும். முன்னர் இது ஆம்பர் இராச்சியத்தின் தலைநகராக இருந்தது. இங்கு இராசபுத்திரர்கள் கட்டிய அழகிய ஆம்பர் கோட்டை உலகப் பாரம்பரியக களங்களில ஒன்றாக உள்ளது. முகலாயப் பேரரசர் அவுரங்கசீப்பின் தக்காணப் பகுதியின் முக்கிய படைத்தலைவர்களில் ஒருவரான ஜெய்ப்பூர் இராச்சியத்தின் மன்னர் முதலாம் ஜெய் சிங் விளங்கினார். புரந்தர் உடன்படிக்கையில், முதலாம் ஜெய்சிங் மற்றும் சிவாஜி கையொப்பமிட்டனர்.

வரலாறு
------

ஆம்பர் கோட்டையிலிருந்து நகரம் மற்றும் கோயிலின் காட்சி
ஆம்பர் கோட்டை
ஆம்பர் கோட்டை
ஆம்பர் கோட்டையில் உட்பகுதிகள்
1985-இல் ஆம்பர் கோட்டை
பன்னா மீனா படிக்கிணறு, ஆம்பர் கோட்டை
ஜெய்கர் கோட்டை அருகே இராஜா கல்கி தேவன் 1036-இல் அமேர் நகரத்தில் தனது இராச்சியத்தின் தலைநகராக மாற்றினார். 1037-இல் கட்ச்வாகா குல இராஜபுத்திர குலத்தினர் அமேரை கைப்பற்றினர். அமேர் நகரத்தின் ஆம்பர் கோட்டையை இராஜா மான் சிங் என்பவரால் கட்டப்பட்டது. மான் சிங்கின் பேரன் இரண்டாம் ஜெய் சிங் அமேர் நகரத்தின் தெற்கே 9 கிலோ மீட்டர் தொலைவில் ஜெய்ப்பூர் நகர அரண்மனையை நிறுவினார். மேலும் இவர் ஹவா மஹால், ஜல் மகால், ஜந்தர் மந்தர் (ஜெய்ப்பூர்),ஜெய்கர் கோட்டை மற்றும் நாகர்கர் கோட்டைகளை நிறுவினார். மகாராஜா ஜெய் சிங் நினைவாக ஜெய்ப்பூர் நகரத்திற்கு என பெயரிடப்பட்டது. 
கட்ச்வாகா இராஜபுத்திர குலத்தினருக்கு ஜெய்ப்பூர் நகரம் 1727 முடிய தலைநகரமாக இருந்தது.

இதனையும் காண்க
--------------

* ஜெய்பூர் இராச்சியம்

மேற்கோள்கள்
-----------

1. ↑   ஒன்று அல்லது மேற்பட்ட முந்தைய வரிகள்  தற்போது பொது உரிமைப் பரப்பிலுள்ள நூலிலிருந்து உரையைக் கொண்டுள்ளது:  "Amber". *பிரித்தானிக்கா கலைக்களஞ்சியம்* (11th) **1**. (1911). Cambridge University Press.
2. ↑  "Rajputana(amer)".

மேலும் படிக்க
-------------

* Singh, Rachna (3 January 2009). "Amer Palace Renovation: Tampering with history?". *Times of India*. Archived from the original on 2011-09-12. .
* Times of India (21 February 2009). "How Marshall's Guidelines Were Violated". *Times of India*. Archived from the original on 2012-10-25. .
* Times of India (16 February 2009). "Film Crew Drilled Holes in Amer". *Times of India*. .
* Times of India (14 February 2009). "HC Stays Shooting of Salman Film". *Times of India*. .

வெளி இணைப்புகள்
---------------

* பொதுவகத்தில் Amber, India தொடர்பாக ஊடகக் கோப்புகள் உள்ளன.
**யாழ்ப்பாண முஸ்லிம்கள் வரலாறும் பண்பாடும்** என்பது யாழ்ப்பாண முஸ்லிம்களின் வரலாற்றையும் அவர்களது தனித்துவமான பண்பாடுகளையும் எடுத்துக் கூறுகின்ற ஒரு நூல் ஆகும். யாழ்ப்பாணம் ஒஸ்மானியாக் கல்லூரியில் ஆசிரியராக இருந்த எம். எஸ். அப்துல் ரகீம் இந்த நூலை எழுதியுள்ளார். யாழ்ப்பாண முஸ்லிம்களின் வரலாறு, பண்பாடு என்பவை பற்றி முறையான ஆய்வுகள் வெளிவராத நிலையில் இந்நூல் இவ்விடயம் குறித்த முன்னோடி முயற்சிகளுள் ஒன்று.

நோக்கம்
-------

"தன் பெற்றோரை எப்படி ஒருவன் நன்கறிந்திருக்க விரும்புவானோ அதே போன்று தன் சமூகத்தின் சரித்திரத்தை உணர்ந்திருத்தல் அத்தியாவசியம். பாரம்பரியம் அறிந்த சமுதாயம்தான் கண்ணியத்தைக் காப்பாற்றி அதற்காகத் தொடர்ந்தும் உழைத்துவரும்." என்று இந்நூலுக்கு முன்னுரை எழுதிய இலங்கையின் அப்பீல் நீதிமன்ற நீதியரசராக இருந்த எம். எம். அப்துல்காதிறு குறிப்பிட்டுள்ளார். இந்தக் கருத்தின் அடிப்படையிலேயே இந்த நூலாசிரியரின் நோக்கமும் இருந்துள்ளது என்பது, "நமக்கு ஒரு வரலாறு வேண்டும் என்ற அவாவினால் எடுத்த முயற்சியின் பெறுபேறே இது" என அவர் குறிப்பிடுவதில் இருந்து அறிந்துகொள்ள முடிகிறது.

உள்ளடக்கம்
----------

நூலின் தலைப்புக்கு ஏற்ப இது வரலாறு, பண்பாடு என இரண்டு பகுதிகளாகப் பிரிக்கப்பட்டுள்ளது. வரலாறு கூறும் முதற்பகுதி ஐந்து காலப் பகுதிகளில் யாழ்ப்பாணத்து முஸ்லிம்களின் வரலாற்றை எடுத்துரைக்கிறது. இப்பகுதியில் அடங்கிய துணைப் பிரிவுகள் வருமாறு:

1. முஸ்லிம்களின் குடியேற்றமும் பரம்பலும்
2. போர்த்துக்கேயர் காலம்
3. ஒல்லாந்தர் காலம்
4. ஆங்கிலேயர் காலம்
5. சுதந்திரத்தின் பின்

யாழ்ப்பாணத்து முஸ்லிம்களின் பண்பாடு பற்றி விளக்கும் பகுதி பின்வருமாறு பிரிக்கப்பட்டுள்ளது:

1. மொழி
2. இலக்கியப் பங்களிப்புக்கள்
3. அரபு இலக்கியப் பங்களிப்பு
4. சமகால இலக்கியப் பங்களிப்பு
5. கல்வி
6. சமய விழிப்புணர்ச்சி
7. பள்ளிவாசல்கள்
8. உடைகள்
9. உணவு
10. சமய சமூக விழாக்கள்
11. முஸ்லிம்களுக்கே உரித்தான கலை நிகழ்ச்சி
12. திருமண சம்பிரதாயங்கள்
13. தொழில்கள்
14. சமூக சேவை இயக்கங்கள்
15. உள்ளூராட்சி அரசியலில் முஸ்லிம்கள்

நூல் கூறும் சில கருத்துக்கள்
----------------------------

இலங்கையில் முஸ்லிம்களின் வரலாற்று பற்றி ஆராந்த பலர் இலங்கையில் முஸ்லிம் குடியேற்றங்கள் முதன் முதலாக இலங்கையின் மேற்குப் பகுதியிலேயே உருவாகின என்பர். இதற்கு மாறாக, முஸ்லிம்கள் முதலில் யாழ்ப்பாணப் பகுதியிலேயே குடியேறியிருக்க வேண்டும் என்னும் கருத்தை நூலாசிரியர் முன்வைத்துள்ளார்.

குறிப்புகள்
-----------

1. ↑  அப்துல் ரகீம், எம். எஸ். யாழ்ப்பாண முஸ்லிம்கள் வரலாறும் பண்பாடும், 1979. பக். iv.
2. ↑  அப்துல் ரகீம், எம். எஸ். யாழ்ப்பாண முஸ்லிம்கள் வரலாறும் பண்பாடும், 1979. பக். xii.

இவற்றையும் பார்க்கவும்
----------------------

* இலங்கை முஸ்லிம்கள் வரலாறு
**யோ. பெனடிக்ற் பாலன்** (1939 – 1997) ஈழத்து எழுத்தாளர் ஆவார். இவர் பல சிறுகதைகளையும், புதினங்களையும், நாடகங்களையும், கல்வியியல் சார் கட்டுரைகளையும் எழுதியுள்ளார். இவரது 'விபச்சாரம் செய்யாதிருப்பாயாக' என்ற சிறுகதைத் தொகுதிக்கு 1995 இல் சாகித்திய மண்டலப் பரிசு கிடைத்தது.

வாழ்க்கைக் குறிப்பு
-------------------

பெனடிக்ற் பாலன் இலங்கைப் பல்கலைக்கழகத்தில் இளங்கலைப் பட்டமும், அரசறிவியலில் சிறப்புப் பட்டமும் பெற்றவர். யாழ்ப்பாணப் பல்கலைக்கழகத்தில் லெனினது கல்விச் சிந்தனைகளை ஆய்வு செய்து முதுகலைப் பட்டம் பெற்றார். கல்வி வெளியீட்டுத் திணைக்களத்தில் பத்திராதிபராகப் பணியாற்றிய இவர் பயிற்றப்பட்ட ஆசிரியராக பதுளை, கந்தேகெதரைத் தமிழ் மகா வித்தியாலயத்தில் 1964 முதல் ஐந்து ஆண்டுகள் ஆசிரியராகப் பணியாற்றினார். உளவியல் விரிவுரையாளராகக் கோப்பாய் ஆசிரியர் பயிற்சிக் கல்லூரியில் 1984 முதல் 8 ஆண்டுகள் பணியாற்றிப் பின்னர் பிரதிக் கல்விப் பணிப்பாளராகப் பணியாற்றினார்.

எழுத்துப் பணி
-------------

யாழ் இளம் எழுத்தாளர் சங்கத்தை ஆரம்பித்து, அதன் வெளியீடான "மலர்" என்னும் சஞ்சிகையின் ஆசிரியராகவும் பணியாற்றினார். இலங்கை முற்போக்கு எழுத்தாளர் சங்க யாழ் கிளையின் தீவிர செயற்பாட்டாளராகவும் விளங்கினார். தினகரன், வீரகேசரி, சிந்தாமணி, ஈழநாடு, முரசொலி ஆகிய பத்திரிகைகளிலும் தாமரை, தாயகம், வசந்தம், குமரன், சிரித்திரன் ஆகிய இதழ்களிலும் இவரது கதைகள் பிரசுரமாகின. மலையகம் குறித்த பல சிறுகதைகளை எழுதியுள்ளார். வசந்தம் இதழில் தொடராக வெளிவந்து நூலுருப் பெற்ற இவரது "சொந்தக்காரன்" என்ற புதினம் மலையக மக்களின் வீடில்லாப் பிரச்சினையை மையமாகக் கொண்டது. இந்நூல் இவருக்கு இலக்கிய உலகில் ஒரு நிரந்தர இடத்தைப் பெற்றுக் கொடுத்தது. இவரது நீயொரு பெக்கோ என்ற நாடகம் நன்கறியப்பட்டதாகும்.

வெளியான நூல்கள்
---------------

* *குட்டி* (குறுநாவல் எழுத்தாளர் கூட்டுறவுப் பதிப்பகம், 1963
* *தனிச்சொத்து* (குட்டிக் கதைகள், கண்டி கலாசாரக் குழு, 1975)
* *சொந்தக்காரன்* (புதினம், பாரி நிலையம், சென்னை, 1968)
* *விபசாரம் செய்யாதிருப்பாயாக..* (பதினெட்டுச் சிறுகதைகள்)
* *கல்வி உளவியல் அடிப்படைகள்* (பூபாலசிங்கம் புத்தகசாலை - பதிப்பகம், 1996)
* *பலஸ்தீனம் என்னை அழைக்கிறது* (குறும் புதினம்)
* *தலைவிதியைப் பறிகொடுத்தோர்*
* *தேவி* (த. கனகரத்தினத்துடன் இணைந்து எழுதியது, கல்வி வெளியீட்டுத் திணைக்களம், 1981)

மேற்கோள்கள்
-----------

தளத்தில்  
யோ. பெனடிக்ற் பாலன் எழுதிய
 ***நூல்கள்*** உள்ளன.

1. ↑  காலங்கள் வாழ்த்தும் 300 ஈழத்துக் கலைஞர்கள், மணிமேகலைப் பிரசுரம், 2005
2. 1 2 3  யோ. பெனடிக்ற் பாலன், தெளிவத்தை ஜோசப்
3. ↑  கல்வியும் – பண்பாடும் லெனினது சிந்தனைகள், மார்க்சிஸ்ட், சனவரி 15, 2008/
4. 1 2 3 4  ஈழத்து இலக்கியத்திற்கு வளமான பங்களிப்புச் செய்தவர் யோ. பெனடிக்ற் பாலன்!, வி. ரி. இளங்கோவன்
வைத்தீஸ்வர வித்தியாலயத்தின் முன்புறத் தோற்றம்
**யாழ் வைத்தீஸ்வர வித்தியாலயம்** அல்லது **வைத்தீஸ்வராக் கல்லூரி** எனப்படும் இப் பாடசாலை 1913 ஆம் ஆண்டில் நாகமுத்து என்னும் சமூகப் பற்றாளர் ஒருவரால் வண்ணார்பண்ணை வைத்தீஸ்வரன் கோயிலுக்குச் சொந்தமான கட்டிடமொன்றில் ஆரம்பிக்கப்பட்டது. சில ஆண்டுகளுக்குப் பின்னர் இது இராமகிருஷ்ண மிஷனின் முகாமைத்துவத்தின் கீழ் கொண்டுவரப்பட்டது. அக்காலத்தில், விபுலானந்த அடிகள் போன்றவர்களின் மேலாண்மையின் கீழ் இயங்கிய பெருமை இப் பாடசாலைக்கு உண்டு. பிரித்தானியர் ஆட்சியின் கீழ், பாடசாலைகளைத் துவங்கி நடத்திவந்த கிறிஸ்தவ மிஷன்கள், தங்கள் மதத்துக்கு மட்டும் முக்கியத்துவம் கொடுத்துவந்த ஒரு காலகட்டத்தில், யாழ்ப்பாணத்தவரின் சொந்தப் பண்பாடுகளைத் தழுவிய கல்வித் தேவைகளை நிறைவேற்றும் நோக்கத்துடன் தொடங்கப்பட்ட பாடசாலைகளில் இதுவும் ஒன்று. இது ஆண், பெண் இருபாலாருக்கும் கல்வி புகட்டுகின்ற ஒரு கலவன் பாடசாலை ஆகும். இலங்கையில் பாடசாலைகள் அனைத்தும் தேசிய மயமாக்கப்பட்ட பின்னர் இலங்கை கல்வித் திணைக்களத்தின் நேரடிக் கட்டுப்பாட்டின் கீழ் இயங்கி வருகிறது.

அமைவிடம்
--------

வைத்தீஸ்வர வித்தியாலயம், முதன்மை வாயிலின் அண்மைத் தோற்றம்
யாழ்ப்பாண நகரத்திலுள்ள வண்ணார்பண்ணைப் பகுதியில் இருக்கும் சிவன் கோயிலுக்கு அருகில் உள்ள சிவன் கோயில் வடக்கு வீதியில் இது அமைந்துள்ளது. யாழ் மாவட்டத்தின் முக்கிய சாலையான காங்கேசந்துறை வீதிக்கு மிகவும் அண்மையில் உள்ளதால் இவ்விடத்தில் இருந்து சுமார் 1 கிலோ மீட்டர் தொலைவிலுள்ள யாழ்ப்பாணப் பேருந்து நிலையத்திலிருந்து இங்கு வந்து செல்வதற்கு வசதியாக உள்ளது. இதனால், அயலிலுள்ளவர்கள் மட்டுமன்றி மாவட்டத்தின் பிற பகுதிகளிலிருந்தும் மாணவர்கள் இங்கே கல்வி கற்கின்றனர். இப் பாடசாலை பெருமளவில் இந்துக்கள் வாழும் பகுதியில் அமைந்திருந்த போதும், சோனக தெரு என அழைக்கப்படுகின்ற, முஸ்லிம்கள் அடர்த்தியாக வாழ்ந்த பகுதிக்கும் அண்மையில் இருப்பதால். இராமகிருஷ்ண மடத்தின் மேலாண்மையின் கீழ் இருந்த காலத்திலேயே இப் பாடசாலையில் குறிப்பிடத்தக்க அளவில் முஸ்லிம் மாணவர்களும் கல்வி பயின்றனர். ஆறுமுக நாவலரால் தொடங்கப்பட்ட நாவலர் மகாவித்தியாலயம், யாழ்ப்பாணம் இந்துக் கல்லூரி என்பனவும் இப் பாடசாலைக்கு அண்மையிலேயே அமைந்திருக்கின்றன.

கல்லூரிப் பாடல்
---------------

இராமகிருஷ்ண மடத்தின் கீழ் இயங்கிய காலத்தில் இப்பாடசாலையின் கல்லூரிப் பாடல் இயற்றப்பட்டது. இதனால் இராமகிருஷ்ண பரமஹம்சர், சுவாமி விவேகானந்தர் ஆகியோரின் கொள்கைகளை முன்னெடுக்கும் இதன் நோக்கம் இப் பாடலில் வலியுறுத்தப்படுவதைக் காணலாம். அத்துடன் இப் பாடசாலையைத் தொடக்கிய நாகமுத்து, இதன் வளர்ச்சிக் கட்டங்களில் முக்கிய பணியாற்றிய சுவாமி சர்வானந்தர், சுவாமி விபுலானந்தர் ஆகியோரின் பெயர்களும் குறிப்பிடப்பட்டுள்ளன. இந் நிறுவனத்தின் வளர்ச்சிக்கு அண்மையில் உள்ள சிவன் கோயிலின் இறைவனான வைத்தீஸ்வரப் பெருமானின் அருள் வேண்டி இப்பாடல் நிறைவெய்துகிறது.

### பாடல் வரிகள்

வீறுகொண்ட விவேகானந்த வேதஞான களஞ்சியத்தைப்
பேறுகொண்ட ராமகிருஷ்ண பேரருட்செல் வத்துடனே
சாறுகொண்டு பார்முழுதும் தானஞ்செய்து வேறுளகைம்
மாறுகொள்ளா வைத்தீஸ்வராக் கல்லூரி வாழியவே.

  

சாதிமத பேதமற்ற சமரசசன் மார்க்கநெறி
மேதினியில் கால்கொளவே மெச்சுகாவி பச்சைநீலம்
நீதிவளர் மூவர்ண நீள்கொடியும் குண்டெலியென்
றாதியுள இலாஞ்சனையும் அடிகளாரும் வாழியவே.

  

நன்னெறியோர் ஏத்துகின்ற நாகமுத்து செய்தவமும்
தன்னடிசேர் சர்வானந்தர் விபுலானந்தர் இதயபூர்வப்
பொன்னருளும் கல்லூரி பொலிவெய்த முதல்வருடன்
இன்றருளும் வைத்தீஸ்வரன் இருங்கருணை வாழியவே.

இவற்றையும் பார்க்கவும்
----------------------

* யாழ்நகரப் பாடசாலைகள்